CELEX: 52012PC0217
Language: lt
Date: 2012-05-16
Title: Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Direktyvos 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) nuostatos dėl jos perkėlimo į nacionalinę teisę ir taikymo datų ir dėl tam tikrų direktyvų panaikinimo datos

|
			
		
		
		52012PC0217
		
			Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Direktyvos 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) nuostatos dėl jos perkėlimo į nacionalinę teisę ir taikymo datų ir dėl tam tikrų direktyvų panaikinimo datos /* COM/2012/0217 final - 2012/0110 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO BENDROSIOS
APLINKYBĖS
1.1.        Pasiūlymo pagrindas ir
tikslai
Direktyva 2009/138/EB („Mokumas II“) nustatyta
moderni, rizika pagrįsta Europos draudimo ir perdraudimo įmonių
reguliavimo ir priežiūros sistema. Šios naujos taisyklės labai
svarbios siekiant užtikrinti, kad draudimo sektorius būtų saugus ir
patikimas, gebėtų teikti tvarius draudimo produktus ir paramą
realiajai ekonomikai dėl ilgalaikių investicijų ir didesnio stabilumo.
Direktyvos 2009/138/EB perkėlimo į nacionalinę
teisę terminas – 2012 m. spalio 31 d. Esamos draudimo ir
perdraudimo direktyvos (direktyvos 64/225/EEB, 73/239/EEB, 73/240/EEB, 76/580/EEB,
78/473/EEB, 84/641/EEB, 87/344/EEB, 88/357/EEB, 92/49/EEB, 98/78/EB, 2001/17/EB,
2002/83/EB ir 2005/68/EB su pakeitimais, padarytais VI priedo A dalyje
išvardytais teisės aktais), bendrai vadinamos „Mokumas I“, 2012 m.
lapkričio 1 d. bus panaikintos.
2011 m. sausio 19 d. Komisija
priėmė pasiūlymą iš dalies pakeisti Direktyvą 2009/138/EB,
kad būtų atsižvelgta į naują draudimo priežiūros
sistemą, visų pirma į Europos draudimo ir profesinių
pensijų institucijos (EDPPI) įsteigimą 2011 m. sausio 1 d.
(COM(2011) 8, COD 2011/0006) (Antroji bendroji direktyva). Į
pasiūlymą taip pat įtrauktos nuostatos, kuriomis siekta pratęsti
perkėlimo į nacionalinę teisę, panaikinimo ir taikymo
terminus, nustatytus Direktyvoje 2009/138/EB. Šios taisyklės labai
svarbios siekiant užtikrinti, kad prie naujosios tvarkos būtų
pereinama sklandžiai. Kad „Mokumas II“ tvarka taptų visiškai veiksminga,
Komisija dar turi priimti daug deleguotųjų ir įgyvendinimo
aktų, kuriuose būtų nustatyta svarbi informacija įvairiais
techniniais klausimais. Dauguma iš šių vadinamųjų 2 lygio
taisyklių yra glaudžiai susijusios su Antrąja bendrąja
direktyva, todėl Komisija negali jų pateikti prieš Antrosios
bendrosios direktyvos paskelbimą. 
Dabartiniu etapu kyla rizika, kad iki 2012 m.
spalio 31 d. – Direktyvos 2009/138/EB perkėlimo į
nacionalinę teisę termino – siūloma Antroji bendroji direktyva
nebus paskelbta ir įsigaliojusi. Jei ši data nebus pakeista, tai
reikštų, kad pagrindų direktyvą reikėtų
įgyvendinti be pereinamojo laikotarpio taisyklių ir kitų
svarbių pakeitimų, numatytų Antrojoje bendrojoje direktyvoje.
Siekiant išvengti šios situacijos ir užtikrinti dabartinių „Mokumo“
(„Mokumo I“) nuostatų teisinį tęstinumą, kol bus
pradėtas taikyti visas paketas „Mokumas II“, siūloma atitinkamą
Direktyvoje 2009/138/EB nustatytą perkėlimo į nacionalinę
teisę terminą pratęsti iki 2013 m. birželio 30 d. 
Svarbu suteikti priežiūros institucijoms ir
(per)draudimo įmonėms laiko pasiruošti taikyti „Mokumas II“. Todėl
siūloma, kad „Mokumas II“ taikymo pradžios data būtų 2014 m.
sausio 1 d. Taip bus suteikta galimybė laiku pradėti
priežiūros institucijų patvirtinimo procedūras, pvz., susijusias
su vidaus modeliais ir įmonei būdingais parametrais.
Atitinkamai turėtų būti taisoma ir
„Mokumas I“ panaikinimo data.
Atsižvelgiant į šias priežastis ir į
labai trumpą iki 2012 m. spalio 31 d. termino likusį
laikotarpį, Europos Parlamentas ir Taryba šią direktyvą
turėtų priimti skubos tvarka ir ji turėtų įsigalioti
nedelsiant.
Ši direktyva būtina siekiant išvengti
teisinio vakuumo, kuris atsirastų po 2012 m. spalio 31 d.
Tarp ES teisinės sistemos („Mokumas II“) ir
valstybių narių teisinių sistemų (galiotų į
nacionalinę teisę perkeltos „Mokumas I“ direktyvos) atsirastų
spraga. Tai lemtų teisinį netikrumą priežiūros
institucijoms, įmonėms ir valstybėms narėms. 
1.2.        Direktyva 2009/138/EB
(„Mokumas II“)
Šia direktyva nustatoma nauja ir moderni mokumo
tvarka Europos Sąjungos draudikams ir perdraudikams. Joje numatytas
ekonominis rizika pagrįstas metodas, pagal kurį draudimo ir
perdraudimo įmonės skatinamos tinkamai vertinti ir valdyti savo
riziką.
1.3.        Pasiūlymas COM(2011) 8
(Antroji bendroji direktyva)
Šiuo pasiūlymu
siekiama iš dalies pakeisti Direktyvą 2009/138/EB, kad „Mokumas II“
būtų pritaikyta prie naujos draudimo priežiūros sistemos,
visų pirma atsižvelgiant į Europos draudimo ir profesinių
pensijų institucijos (EDPPI) įsteigimą 2011 m. sausio 1 d.
(COM(2011) 8, COD 2011/0006). Jame siūloma atidėti „Mokumas II“
perkėlimo į nacionalinę teisę terminą iki 2012 m.
gruodžio 31 d.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMŲ REZULTATAI
2.1.        Šio pasiūlymo perdavimas
nacionaliniams parlamentams
Europos Parlamentui ir Tarybai pateikiami
teisės aktų projektai, įskaitant Komisijos pasiūlymus, turi
būti perduoti nacionaliniams parlamentams pagal Protokolą (Nr. 1)
dėl nacionalinių parlamentų vaidmens Europos Sąjungoje,
pridėtą prie Sutarčių.
Pagal protokolo 4 straipsnį nuo teisės
akto projekto pateikimo nacionaliniams parlamentams iki jo įtraukimo
į preliminarią Tarybos posėdžių darbotvarkę jam
priimti arba pozicijai priimti pagal teisėkūros procedūrą
turi praeiti aštuonios savaitės.
Vis dėlto pagal 4 straipsnį išimtys
įmanomos skubos atvejais, kurių motyvai nurodomi Tarybos akte arba
pozicijoje. Šį pasiūlymą Europos Parlamentas ir Taryba turi
priimti ypatingos skubos tvarka dėl pirmiau minėtų priežasčių.
2.2.        Poveikio vertinimas
Su šiuo pasiūlymu atskiras poveikio
vertinimas nepateikiamas, nes direktyvos „Mokumas II“ poveikio vertinimas jau
atliktas, o šiuo pasiūlymu tik siekiama išvengti teisinio vakuumo
situacijos dėl pavėluoto Antrosios bendrosios direktyvos paskelbimo Europos
Sąjungos oficialiajame leidinyje. 
Šiuo etapu nesiėmus veiksmų, po 2012 m.
spalio 31 d. susidarytų labai neapibrėžta teisinė
padėtis. Tarp ES teisinės sistemos („Mokumas II“) ir valstybių
narių teisinių sistemų (galiotų į nacionalinę
teisę perkeltos „Mokumas I“ direktyvos) atsirastų spraga. Tai
lemtų teisinį netikrumą priežiūros institucijoms,
įmonėms ir valstybėms narėms.
Be to, pagrindų direktyvą
reikėtų įgyvendinti be pereinamojo laikotarpio taisyklių ir
kitų svarbių pakeitimų, numatytų Antrojoje bendrojoje
direktyvoje.
Siūloma pakeisti tik valstybių
narių pareigą perkelti direktyvą į nacionalinę
teisę iki 2012 m. spalio 31 d. pratęsiant terminą iki 2013 m.
birželio 30 d. Taip pat numatoma, kad taikymo pradžios data bus 2014 m.
sausio 1 d. Tai nekeičia svarstomos direktyvos esmės, todėl
įmonėms nenustatoma jokių papildomų įpareigojimų.
3.           TEISINIAI PASIŪLYMO ASPEKTAI
3.1.        Siūlomų
priemonių santrauka
Pasiūlymu iš dalies keičiama Direktyvos 2009/138/EB
309 straipsnio 1 dalis, atidedant perkėlimo į nacionalinę
teisę terminą iki 2013 m. birželio 30 d. ir nustatant
vėlesnę direktyvos taikymo datą (2014 m. sausio 1 d.).
Atitinkamai iš dalies keičiami 310 ir 311 straipsniai, nustatant
naują „Mokumas I“ panaikinimo datą (2014 m. sausio 1 d.).
3.2.        Teisinis pagrindas
Sutarties dėl Europos Sąjungos veikimo 53
straipsnio 1 dalis ir 62 straipsnis.
3.3.        Subsidiarumo principas
Subsidiarumo principas taikomas, nes
pasiūlymas susijęs su sritimi, kuri nepriklauso išimtinei Europos
Sąjungos kompetencijai.
Pasiūlymo tikslų valstybės
narės negali deramai pasiekti, nes nacionaliniu lygiu direktyvų
nuostatų iš dalies keisti ar panaikinti negalima.
Pasiūlymo tikslus galima pasiekti tik ES
veiksmais, nes šiuo pasiūlymu iš dalies keičiamas galiojantis ES
teisės aktas, o šito valstybės narės pačios padaryti
negalėtų.
Subsidiarumo principo laikomasi, nes
pasiūlymu iš dalies keičiami galiojantys ES teisės aktai.
3.4.        Proporcingumo principas
Pasiūlymas atitinka proporcingumo
principą dėl toliau nurodytos priežasties.
Juo nekeičiama galiojančių ES
teisės aktų esmė, o tik atidedamas Direktyvos 2009/138/EB
perkėlimo į nacionalinę teisę terminas iki 2013 m. birželio
30 d., siekiant išvengti teisinio neapibrėžtumo padėties
pasibaigus galiojančiam perkėlimo į nacionalinę teisę
terminui (2012 m. spalio 31 d.). Taip pat numatoma nauja
vėlesnė „Mokumas II“ taikymo pradžios ir atitinkamo „Mokumas I“
panaikinimo data (2014 m. sausio 1 d.)
3.5.        Pasirinkta priemonė
Siūloma (-os) priemonė (-ės):
direktyva.
Kitos priemonės nebūtų tinkamos.
Kadangi iš dalies keičiama direktyva, vienintelis tinkamas būdas tai
padaryti – priimti kitą direktyvą.
4.           POVEIKIS BIUDŽETUI
Pasiūlymas ES biudžetui poveikio neturi.
5.           NEPRIVALOMOS NUOSTATOS
·              
Supaprastinimas
Naujajame pasiūlyme supaprastinimo
nuostatų nėra. Juo siekiama tik atidėti Direktyvos 2009/138/EB
perkėlimo į nacionalinę teisę terminą iki 2013 m.
birželio 30 d. ir numatyti naują taikymo pradžios datą,
t. y. 2014 m. sausio 1 d.
·              
Galiojančių teisės aktų
panaikinimas
Priėmus šį pasiūlymą
galiojantys teisės aktai panaikinti nebus; juo tik taisoma Direktyvoje 2009/138/EB
jau numatyta panaikinimo data.
·              
Europos ekonominė erdvė
Šis teisės akto projektas priklauso EEE
susitarimo taikymo sričiai ir todėl turi būti taikomas Europos
ekonominės erdvės šalyse.
·              
Išsamus pasiūlymo paaiškinimas pagal
skyrius ar straipsnius
Šiuo pasiūlymu Direktyvos 2009/138/EB
perkėlimo į nacionalinę teisę terminas atidedamas iki 2013 m.
birželio 30 d.
Pasiūlymo 1 straipsniu atitinkamai iš dalies
keičiama Direktyvos 2009/138/EB 309 straipsnio „Perkėlimas į
nacionalinę teisę“ 1 dalis. Taip pat numatoma nauja vėlesnė
„Mokumas II“ taikymo pradžios data (2014 m. sausio 1 d.)
2 straipsniu iš dalies keičiama 310
straipsnyje nustatyta „Mokumas I“ panaikinimo data (2014 m. sausio 1 d.)
ir nustatoma ta pati data kaip „Mokumas I“, išdėstytos nauja redakcija
priėmus „Mokumas II“, nuostatų taikymo pradžios data 311 straipsnyje.
2012/0110 (COD)
Pasiūlymas
EUROPOS PARLAMENTO IR TARYBOS DIREKTYVA
kuria iš dalies keičiamos Direktyvos 2009/138/EB
dėl draudimo ir perdraudimo veiklos pradėjimo ir jos vykdymo (Mokumas
II) nuostatos dėl jos perkėlimo į nacionalinę teisę ir
taikymo datų ir dėl tam tikrų direktyvų panaikinimo datos
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 53 straipsnio 1 dalį
ir 62 straipsnį,
atsižvelgdami į Europos Komisijos
pasiūlymą,
perdavus teisės akto projektą
nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[1],
atsižvelgdami į Regionų komiteto
nuomonę[2],
laikydamiesi įprastos
teisėkūros procedūros,
kadangi:
(1)       2009 m. lapkričio 25 d.
Europos Parlamento ir Tarybos direktyva 2009/138/EB dėl draudimo ir
perdraudimo veiklos pradėjimo ir jos vykdymo (Mokumas II)[3] nustatyta moderni, rizika
pagrįsta Europos draudimo ir perdraudimo įmonių reguliavimo ir
priežiūros sistema. Šios naujos taisyklės labai svarbios siekiant
užtikrinti, kad draudimo sektorius būtų saugus ir patikimas,
gebėtų teikti tvarius draudimo produktus ir paramą realiajai
ekonomikai dėl ilgalaikių investicijų ir didesnio stabilumo;
(2)       Direktyvoje 2009/138/EB
nustatyta perkėlimo į nacionalinę teisę data yra 2012 m.
spalio 31 d., o esamų draudimo ir perdraudimo direktyvų
(direktyvų 64/225/EEB[4],
73/239/EEB[5],
73/240/EEB[6],
76/580/EEB[7],
78/473/EEB[8],
84/641/EEB[9],
87/344/EEB[10],
88/357/EEB[11],
92/49/EEB[12],
98/78/EB[13],
2001/17/EB[14],
2002/83/EB[15]
ir 2005/68/EB[16])
panaikinimo data – 2012 m. lapkričio 1 d.;
(3)       2011 m. sausio 19 d.
Komisija priėmė pasiūlymą iš dalies pakeisti Direktyvą
2009/138/EB[17],
kad būtų atsižvelgta į naują draudimo priežiūros
sistemą, visų pirma į Europos draudimo ir profesinių
pensijų institucijos (EDPPI) įsteigimą (Antroji bendroji
direktyva). Į tą pasiūlymą taip pat įtrauktos
nuostatos, kuriomis siekta pratęsti perkėlimo į nacionalinę
teisę, panaikinimo ir taikymo terminus, nustatytus Direktyvoje 2009/138/EB;
(4)       atsižvelgiant į
Antrosios bendrosios direktyvos pasiūlymo sudėtingumą kyla
rizika, kad iki atitinkamų Direktyvoje 2009/138/EB nustatytų
datų ji dar nebus įsigaliojusi. Nepakeitus šių datų,
Direktyvą 2009/138/EB tektų įgyvendinti netaikant svarbių
pakeitimų, numatytų Antrojoje bendrojoje direktyvoje; 
(5)       siekiant išvengti pernelyg
didelių teisinių įpareigojimų valstybėms narėms
pagal Direktyvą 2009/138/EB ir vėliau pagal naująją
Antrosios bendrosios direktyvos pasiūlyme numatytą sistemą,
reikėtų pratęsti Direktyvos 2009/138/EB perkėlimo į
nacionalinę teisę terminą; 
(6)       siekiant suteikti
priežiūros institucijoms ir draudimo ir perdraudimo įmonėms
galimybę pasiruošti taikyti visą naująją sistemą,
reikėtų numatyti vėlesnę taikymo datą – 2014 m.
sausio 1 d.; 
(7)       kad būtų išvengta
teisinio vakuumo, reikėtų atitinkamai suderinti esamų draudimo
direktyvų panaikinimo datą;
(8)       atsižvelgiant į labai
trumpą iki Direktyvoje 2009/138/EB nustatytų terminų likusį
laikotarpį, ši direktyva turėtų įsigalioti nedelsiant;
(9)       todėl šiuo atveju
pagrįstai galima taikyti skubos atvejams skirtą išimtį,
numatytą Protokolo (Nr. 1) dėl nacionalinių parlamentų
vaidmens Europos Sąjungoje 4 straipsnyje, dėl šios direktyvos
pasiūlymo perdavimo nacionaliniams parlamentams, 
PRIĖMĖ ŠIĄ
DIREKTYVĄ:
1 straipsnis
Direktyva 2009/138/EB iš dalies keičiama
taip:
1.           309 straipsnio 1 dalis iš
dalies keičiama taip:
(a)         
pirmoje pastraipoje data „2012 m. spalio 31 d.“
pakeičiama data „2013 m. birželio 30 d.“;
(b)         
įterpiama antra pastraipa:
„Valstybės narės taiko įstatymus ir
kitus teisės aktus, nurodytus pirmoje pastraipoje, nuo 2014 m. sausio
1 d.“.
2.           310 straipsnyje data „2012 m.
lapkričio 1 d.“ pakeičiama data „2014 m. sausio 1 d.“.
3.           311 straipsnyje data „2012 m.
lapkričio 1 d.“ pakeičiama data „2014 m. sausio 1 d.“.
2 straipsnis
Ši direktyva įsigalioja jos paskelbimo Europos
Sąjungos oficialiajame leidinyje dieną.
3 straipsnis
Ši direktyva
skirta valstybėms narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL C , , p. .
[2]               OL C , , p. .
[3]               OL L 335, 2009 12 17, p. 1.
[4]               OL 56, 1964 4 4, p. 878.
[5]               OL L 228, 1973 8 16, p. 3.
[6]               OL L 228, 1973 8 16, p. 20.
[7]               OL L 189, 1976 7 13, p. 13.
[8]               OL L 151, 1978 6 7, p. 25.
[9]               OL L 339, 1984 12 27, p. 21.
[10]             OL L 185, 1987 7 4, p. 77.
[11]             OL L 172, 1988 7 4, p. 1.
[12]             OL L 228, 1992 8 11, p. 1.
[13]             OL L 330, 1998 12 5, p. 1.
[14]             OL L 110, 2001 4 20, p. 28.
[15]             OL L 345, 2002 12 19, p. 1.
[16]             OL L 323, 2005 12 9, p. 1.
[17]             (COM(2011) 8, COD 2011/0006).